» آزربایجان دموکراسی اوجاغی » میللی چالیشقانلارا سسلندی
حورمتلی آزربایجان میللتی
سایین میللی چالیشقانلاریمیز
بوگون میللی حرکتیمیز اونملی قازانجلار الده ائتمیشدیر و باشاری ایله یولونا داوام ائتمکده دیر.
بیلدیینیز کیمی یالنیز و یالنیز دوروموموزو دوزگون و اطرافلی چوزمک و یولوموزا چیخاجاق بوتون مانع لری و ائنیش – یوقوشلاری تانیماق بو باشاریلی سوره جین داوامینی تضمین ائده بیلر.
کئچمیشده دوغروجاسینا وورغولادیغیمیز دیل و میللی کیملیک مساله سی ، حرکتیمیزین باشقا آماجلارینی کولگه ده ساخلاییب و حرکتین آماجلارینی ساده جه میللی مساله ده خلاصه ائتمیشدیر.
اورتایا قویولان بو یالنیش تابلو سیاسی داورانیشلاریمیزی ائتگیلهمیشدیر ، بو اساسدا دونم- دونم سیاسی گروه و چالیشقانلاریمیزین بعضی «استراتژیک باخیشدان اوزاق» ، داورانیش و موضع لرینه شاهید اولموشوق.
سایین باجی- قارداشلار
آزربایجان میللتینین و عمومیتله ایراندا یاشایان بوتون تورکلرین هر یونلو سعادت و خوشبختلیگینی ساغلاماق حرکتیمیزین اساس آماجینی اولوشدورماقدادیر، میللی کیملییمیز ایسه اولدوغو کیمی سعادتیمیزین مرکزینده دیر و قاباریق شکیلده بیان اولونمالیدیر.
میللی حرکتیمیزی دوغرو یانسیتماق و اونون بوتون یونلرینه ایشیق توتماق ایچین بیر ایل بویونجا سورهن درین مباحثه لر و گئنیش فیکیر آلیش- وئریشی سونوجوندا و نئچه سایغی ده یر دوشونوروموزون قاتقی سی ایله » آزربایجان دئموکراسی اوجاغی » نین قورولماسینا قرار وئردیک.
بیرلیک ، کیملیک ، گوج و دایانیشما قایناغیمیز اولان بیر خورداد آیاقلانماسی ایل دونومونو » آزربایجان دئموکراسی اوجاغی » نین اعلان ائدیلمهسینه سئچمیشدیک آنجاق سسیمیزین سئچیم اونجه سی تارتیشمالاردا و سئچیم های- کویونده دوغرو یانسیماماسی احتمالی اوزهریندن قراریمیزی ائرتهلهدیک.
سئچیم سونراسی اولایلار و سونوجلاردان قایناقلانان اعتراضلار و بو اعتراضلارین طالعیمیزده اونملی ائتگی لر بوراخاجاغینا ایناندیغیمیز ایچین ، سیرادیشی اولاراق و اوجاغین مرامنامه و نظام نامهسینی آچیقلامادان عزیز میللی چالیشقانلاریمیزا سسلنمهیی دوشوندوک.
حورمتلی آزربایجان میللتی
سایین میللی چالیشقانلاریمیز
ایراندا سئچیم سیستئمی نین نهقدر عیبهجر اولدوغو هامیمیزا بللی دیر ، گوردویونوز کیمی، چوخلو میللی فعاللاریمیزدا بیلهرک و بو آنتیدئمکراتیک سیستئمی وورغولایاراق، معین هدفلر ایچین سئچیملره قاتیلدیلار ، حاقلاریمیزین بوتون خالق ایچینده یاییلدیغی ایچین و بو فعاللارین چالیشماسی سونوجوندا بوتون آدایلار چئشیدلی درجهده میللی حاقلاریمیزی قبول ائدیب و اونلارا سایغیلی اولاجاقلارینا سوز وئردیلر.
» آزربایجان دموکراسی اوجاغی » آدینا میللتیمزی و چالیشقانلاریمیزی بو قازانجا گوره تبریک ائدیریک ، بیزجه بویوک آرمانلارا چاتماق ایچین ساده جه سئویلن و گوزه ل شعارلار یئتمز بلکه امکانلاری تانییب و آرمانلاریمیزی خیردالاییب و اولچولو آددیملارا چئویرمکله سیاسی حرکتلریمیزین باشاری شانسینی تضمین ائده بیله ریک.
سایغی ده یر چالیشقانلار
میللی کیملیک و دیلیمیز باشدا اولماقلا ، مطبوعات آزادلیغی ، انسان حاقلاری ، چئشیدلی یاشام طرزلری حاققی ، قادین حاقلاری و ….. حرکتیمیزین آماجلاری سیراسیندادیر و گوجوموزون بللی اولچوسونو میللتیمیزی بو قونولاردا بیلگی لندیرمک و بو حاقلاری الده ائتمک ایچین آییرمامیز اوزون- مدت منافعیمیز اوچون گره کلی دیر.
شوونیزم ایله یاناشی ، توتالیتاریزم و استبداد باشدا گلن بویوک سورونوموزدور ، بونا آرتیق شوونیزم دوشونجه سینین استبداددان یارانماسی و یالنیز توتالیتر آتمسفرده یاشایا بیلمهسیده گوز اونونده دیر ، بو اساسدا اوز پرینسیپ لریمیزه دایاناراق ، استبداددا قارشی باشقا گوجلر ایله امکداشلیغیمیزین میللی منافعمیز اوغروندا اولدوغونو دوشونوروک.
بیزجه سیاست دنگه لرینی ساده لشدیریب ، آغ – قارا باخیش ایله بیزیم کیمی دوشونمهیهنلری شوونیست گورمک ، دوغرو داورانماغیمیزین بویوک انگلی دیر.
بوگون یاشادیغیمیز کودتا و سئچیم ساختاکارلیغی نی » بیزه هئچ دخلی اولمایان ، فارس شوونیزمی نین ایچ سورونودور » دئیه دهیرلندیریب، میللی حرکتیمیزی ساختاکار کودتاچی لارین کناریندا گوسترمک میللی منافعیمزه ترس و باشاباش ضرریمیزه دیر.
بیزجه ایراندا دمکراسی و آزادلیق ایسته ین جریانلاری و توتالیتاریزم طرفداری کوکدن دینچی لر آراسیندا یاشانان چاتیشمالاردا ، دمکراسی ایستهین لری دستکله مک ، ان آزیندان توتالیتریزمه قارشی دورماق میللی منافعیمیز قورویاجاغیمیز سئچه نک دیر.
خاتمی دونمینده یاشادیغیمیز چتینلیک و حاقلاریمیزین پوزولماسی آز اولمامیشدیر آنجاق او دونمی کئچن دورد ایل ایله توتوشدوراندا ، رفورمجولار حاکمیتینین بیزیم داها آرتیق خئییریمیزه اولماسی آچیقجا گورونمکده دیر.
» آزربایجان دموکراسی اوجاغی » حکومتایچی یاشانان چاتیشمالاری و گئنیشلنمکده اولان چاتلارین ، میللتیمیزه اوغورلو اولاجاغینی دوشونوره ک ، فیکیرلرینی سایغی ده یر میللی چالیشقانلاریمیزا سونور:
– سئچیم ساختاکارلیغینی قیینییاراق ، سئچیم سوره جینین یئنی دن و اولوسلار آراسی ناظرلرین قاتیلماسی ایله باشلانماسینی ایسته ییریک.
– سونوج آلینجایا قدر دایانماق ، سایین مهدی بی کروبی و میرحسین موسوی نین اخلاقی گووره ویدیر ، بوتون خالق ایله یاناشی اعتراضلارین داوام ائتمه سین لازیم گوروب و بو سوره جی دستکله ییریک.
– آزربایجان میللتی نی و سایغی لی چالیشقانلاریمیزی دیقتله اولایلاری ایزله مه یه و پرینسیپ لریمیزی ساخلایاراق ، اعتراضلارا قاتیلماغا دعوت ائدیریک.
– بوتون توتوقلانانلارین شرط سیز آزاد ائدیلمه سینی طلب ائدیریک اوزه ل لیکله سئچیم اونجه سی آزربایجاندا ، خاتمی یه اعتراض آکسییالاریندا توتوقلانان دیلداشلاریمیزین آزاد بوراخیلماسینی وورغولاییریق.
– پلیس و امنیت گوجلرینین انسانلیق و قانون دیشی داورانیشلارینی محکوم ائدیب و دیکتاتورلوق قوللوقچوسو اولماق یئرینه خالقین حاقلاریندان یانا اولماغا چاغیریریق.
آزربایجان دموکراسی اوجاغی
28 خورداد 1388
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab